Dunaszekcső Község képviselő-testülete
6/1996.

Jegyzőkönyv

Készült a Dunaszekcső Községi Önkormányzat képviselő-testülete 1996. május 23-án megtartott üléséről.

Jelen vannak: Hegedűs György polgármester

Draskovits Pál

Faller János

Guzsván Lajosné

Galambosi László

Hetényi Ádám

Schmidt József

Dr. Schmidt József

Szödényi István

Tóth András képviselők

Pest Éva jegyző 

Hergerőder János és Steinbach József a Duna-Beton Kft vezetői.

Havasi Lajos bérlő

Nédó Péter SE elnöke

a lakosság részéről 2 fő

Igazoltan távol: Harsányi János képviselő 

Hegedűs György polgármester köszönti a megjelenteket, megállapítja, hogy az ülés határozatképes, mert a 11 megválasztott képviselő közül 10 fő megjelent.

Az ülést megnyitja és javaslatot tesz a napirendi pontokra, melyet a testület vita nélkül elfogad.

Napirend előtt:

- Településfejlesztési bizottság ülésén elhangzott felvetés (Havasi Lajos ügyében)

1.) Duna-Beton Kft. ingatlanvásárlási kérelme

Előadó: Hegedűs György polgármester

2.) Lejárt határidejű határozatok, két ülés között történt fontosabb események

Előadó: Hegedűs György polgármester

3.) Az önkormányzat vagyonáról és a vagyongazdálkodásról szóló rendelet megalkotása

Előadó: Pest Éva jegyző 

4.) A DDGÁZ részvényvagyon értékesítésével kapcsolatos ajánlatok elbírálása

Előadó: Hegedűs György polgármester

5.) Egyebek

Napirend előtt a Településfejlesztési bizottság elnöke elmondja, hogy ülést tartottak a héten, mert lakossági észrevételezés történt a Duna-parti sétány használatával kapcsolatban. A probléma az, hogy az arra sétálókat a terület bérlője, illetve annak szomszédja nem engedi átmenni a területen, pedig a szerződés értelmében mindenkit köteles átengedni. A szomszéd kutyával őrzi a területet. Az elmúlt évben, amikor a területet bérbe adtuk, nem erről volt szó.

Hetényi Ádám a bizottság tagja: Ismerteti a szerződéseket, véleményeket, eltéréseket. Ismertté váltak Ébert Ferenc Alsó-dunasor 11 szám alatti lakos túlkapásai, úgy viselkedik, mintha tulajdonos lenne. Kérdése Havasi Lajoshoz, hogy hány fát vágtak ki, és mi lett azokkal. A környezet valóban esztétikusabb, de nem teljesen olyan, mint az eredeti elképzelés. Úgy érzi, hogy nem vettük komolyan a határozat végrehajtását.
Havasi Lajos: Kéri a testület kompromisszum készségét és türelmét. Az elképzelései eddig kb. 50%-ban valósultak  meg. Az Ébert Ferenc, hogy mit csinál, hogyan reagál a szomszédaira, sétálókra, ő nem tudja megítélni és megváltoztatni sem. Több alkalommal elbeszélgettek már vele, mert sokszor velük is agresszív, de változás nem történt. Ők, mint bérlők, azon vannak, hogy a szerződésben foglaltaknak eleget tegyenek, és minél szebb legyen a környezet. 

A kérése az, hogy ne Ébert Ferenc után ítéljék meg az ő személyét.
A fakivágással kapcsolatban elmondja, hogy összesen 3 fát vettek ki, korhadtak voltak. Helyette teljes parkosítást végez a területen. Ha kell, kifizeti a fák értékét. Ha problémát jelent a csónak jelenlegi helye, azt is kész lerendezni, de nem tudta más helyre lerakni.
Kutyája nincs, az említett eb Ébert Ferenc tulajdona. Biztosan vannak az ebtartásra vonatkozó előírások, be kell tartatni vele.

Faller János: Egyértelmű, hogy fel kell szólítani Ébert Ferencet. Az elképzelések megváltozása miatt bejöhettek volna a Polgármesteri Hivatalba szólni.

Pest Éva: A mai napon szóban már megtörtént a felszólítás, amennyiben valóban csak Ébert Ferenccel van a gond, megteszi írásban is.

Tóth András: Ma úgy néz ki az a terület, ahogy eddig sohasem. Azt kívánja, hogy fejezzék is be azt, amit elkezdtek. A Duna partot védeni kell. Az Ébertet pedig végre komolyan le kellene rendezni. Úgy gondolja, hogy a szerződést korrigálni kellene.

Guzsván Lajosné: Örömmel fogadta a testület, hogy a Duna partot rendbe teszik azon a részen. A kutyakérdést le kell rendezni, mert jön a strandszezon, sok gyerek jár arra.

Schmidt József: Mindenkinek jogában áll arra járni, segítsenek Havasiék is lerendezni az Ébert problémát.

Havasi Lajos: A haragos szomszédi viszonyokért nem érzi felelősnek magát, és ebben nem is biztos, hogy tud segíteni. Ébert Ferencet ők nem bízták meg semmilyen feladattal.

Draskovits Pál: Minden problémát meg lehet beszélni, és most is érdekek is egybeesnek: szép legyen a terület. Kérése, hogy a jet ski-ket csak a kijelölt helyen használják.
Szödényi István: A jet-ski komoly gondot okoz a községnek. Talán Havasi Lajosék is segíthetnek a megoldásban.

Havasi Lajos: személyében 1 motorcsónakkal és 1 jet ski-vel rendelkezik, és azokat a szabályok betartásával használja. Nem hiszi, hogy a szabályok betartásában hatni tud a többiekre. A szomorú az, hogy a lakosság viszont általános következtetéseket von le. Megköszöni, hogy lehetőséget adott a testület a problémák tisztázására.

1. napirendi pont: (Írásban a Dunabeton Kft. kérelme a meghívóval együtt kiküldve.)

Hergerőder János szóbeli kiegészítésként elmondja az alábbiakat: A Kft. azért adta be a kérelmet az általuk bérelt ingatlan megvásárlására, mert fejleszteni szeretnének, melyhez hitelt kellene felvenni. Termelés növelést, minőségjavítást és környezetfejlesztést szeretnének végrehajtani. A célok maguk után vonnák a munkaerő számának növelését is, melyet természetesen helybéli emberekkel oldanának meg.

Elképzelésük szerint a gázcseretelep területére is szükség lenne. A Duna parti stranddal kapcsolatos problémák rendeződtek, mert a kavicsot és a homokot csak a felhasználásnak megfelelő mennyiségben és időben szállítják. A homokkirakó hely jobb oldala maradna strand. Az utcafronton megfelelő kerítést építenek, elé magas növésű növényzettel. Az összes régi épületet lebontanák, csak az „új” csarnok maradna meg. Az utcán kívül már nem zavarná a gyártás a lakosságot.

Tóth András: Van-e árajánlatuk, vagy csak elvi állásfoglalást várnak ma?
Faller János: Lesz-e profilváltás?

Dr. Schmidt József: Igazából hol van a terület határa?

Galambosi László: Mekkora létszámbővítést terveznek? Csak segédmunkásban gondolkodnak?

Draskovits Pál: Környezetvédelmi, közegészségügyi kifogás nem merülhet fel? Számottevő javulás a munkanélküliek helyzetében akkor lenne, ha legalább 50 főt vennének fel.

Steinbach József: A változtatásokat milliós nagyságrendben gondolják. Korszerűbb gépekre van szükség, a jelenlegi elhelyezés gyártástechnológiai szempontból nem jó. A zajcsökkentést a zárt kerítéssel, tujákkal és a kész termékek kerítés mögötti tárolásával érnék el.

Bérleti jogviszonnyal a fejlesztés nagyságrendje nem megoldható.

Profilváltást egyenlőre nem terveznek, esetleg műkő gyártását tervezik majd.

A gyártás nagy része manuális, munkaigényes, mert olyan egyedi megrendeléseket teljesítenek, amelyek nem gépesíthetőek. Létszámbővítésnél 10 főben gondolkodnak.

A terület határát a vázrajzon tudná pontosan bemutatni, nem a Duna part felé haladnának. Zajmérés, szakhatósági vizsgálatok folyamatban vannak. A tervek szerint a termelés zárt területen lenne.

Hegedűs György: A terület összesen 6384 m2.

Faller János: Csak a terület van az önkormányzat tulajdonában?

Hergerőder János: A terület az önkormányzat tulajdona. Árajánlatuk nincs, azt várják, hogy a képviselő-testület mondja meg az árat. Hosszú távra terveznek, bővülnek, fejlődnek. Ha kell forintban, termékben fizetnek.

Kérelmük információszerzés, hogy egyáltalán elinduljanak-e.

Tóth András: Az elhangzottak és a leírtak alapján nem tudja eldönteni, hogyan szavazzon. Lakott területen van egy zavaró üzem, és a felsoroltak milliók nélkül is megvalósíthatóak. Az 1995. évi bérleti díj várhatóan mennyi lesz? 

Hegedűs György: A testületnek 3 szempontot kell figyelembe vennie: miképpen gondolkodik a terület további hasznosításáról – iparterület így, - iparterület másképpen, - teljesen mást.

Faller János: Mennyire sürgős a döntés? Úgy érzi, hogy ma nem tudna dönteni. A terület hasznosításával kapcsolatban el tudja képzelni, hogy maradjon iparterület, csak fejlettebb szinten.

Azt is elképzelhetőnek tartja, hogy részese lesz az önkormányzat a Kft-nek, és apportként viszi be a területet.

Steinbach József: 1995. dec. 31-én 18 főt foglalkoztatott a Kft. A fejlesztés után szakmunkás is kell. Égetően sürgős a válasz, mert jelenleg a cég éppen vegetál.

Az önkormányzat részvételével kapcsolatban elmondja, hogy a hitelfelvétel szempontjából nem jó. A mai napig a bólyi önkormányzat résztulajdonos volt, de eladta az érdekeltségét, kivált a Kft-ből.

Hergerőder János: A teljes irodasor bontásra vár. Most a gépek közel vannak a lakóépületekhez, ezek az épületek is bontásra várnak.

A bérleti díj várhatóan 300.000 Ft lesz.

Faller János: Kinek a tulajdonában van a gázcsere-telep? Mi lesz az üzem sorsa, ha nem járul hozzá az eladáshoz  az önkormányzat? 

Steinbach József: A gázcsere-telep is önkormányzati tulajdon. Amennyiben nem lesz lehetőség a megvételre, marad az üzem a jelenlegi formában.

Hegedűs György: A következő testületi ülésen térjünk vissza a kérelemre, addig lehet tájékozódni, és alaposan felkészülni a döntésre. 1996. június 30-ig választ kap az üzem vezetése a kérelemre.

A javaslattal valamennyi képviselő egyetértett, így a következő ülésen születhet meg a döntés. Ezzel a kérelmezők is egyetértettek.

2. napirendi pont: Hegedűs György polgármester beszámol a lejárt határidejű határozatok végrehajtásáról. A 24/1996. (IV.24.) Kt. számú határozat értelmében a szerződést megkötötte a bérlővel. A közművek kiépítését teljesen természetesnek vette a bérlő. Az üzem 20-án indult 5 fővel, és rövid időn belül indul az ejtőernyő-varrás is.

A 25/1996.(IV.24.) Kt. számú határozat értelmében a Kórház-Rendelőintézet megkapja a kért hozzájárulást. Ezért a Kórház vezetői köszönetüket fejezik ki. A községek zöme igent mondott a támogatással kapcsolatban.

A 26/1996. (IV.24.) Kt. számú határozat értelmében rövid időn belül sor kerül a szerződés megkötésére.

Fontosabb eseményként említi, hogy elkészült az Ady E. utcai támfal, elkezdheti a KPM a munkálatokat. A Petőfi utcai löszfal – mely balesetveszélyes volt – lesuvasztása megtörtént. A II. Lajos utcában a támfal kész, a földtömörítés van folyamatban.

Puskás bácsi 800.000 Ft kártérítési igénnyel jelentkezett, és nem engedi dolgozni a kőművest.

A Somogyi B. utcában újabb omlás volt, a lépcső és a vaskorlát megsérült, ott is lesuvasztás várható.

A honfoglalási ünnepség sikeres volt, negatívumként említi, hogy az önkormányzat rendezvényén összesen 3 képviselő jelent meg.

Szúnyogírtás a községünkben várhatóan – időtől függően – június 10-én lesz.

Hetényi Ádám: Puskás József igényét elfogadhatatlannak tartja.

Galambosi László: Április 27-én jótékonysági bál volt, a gyerekekért megmozdul az egész község. A jövőben a képviselők is meghívást fognak kapni. A bál bevételéből a gyerekek kirándulásait támogatják. Évente növekszik a bevétel.
További kérdés, hozzászólás nem hangzott el, a képviselők 10 szavazattal 0 ellenében az alábbi határozatot hozták:

27/1996. (V.23.) Kt. számú határozat
a lejárt határidejű határozatokról

A képviselő-testület a lejárt határidejű határozatok végrehajtásáról szóló beszámolót és a fontosabb eseményekről szóló tájékoztatót tudomásul veszi.

3. napirendi pont: Pest Éva jegyző szóbeli kiegészítésként csak annyit említ, hogy a rendelet 6. §-ánál az alternatívák közül választani kell (polgármesteri vagy testületi hatáskör).

Hegedűs György: Javasolja, hogy testületi hatáskör legyen.

Dr. Schmidt József: Véleménye szerint is testületi hatáskör legyen. A mellékletben nem találta a Telelőt. Hol szerepel?

Guzsván Lajosné: a mellékletben a tűzoltó-szertárat nem találta.

Hetényi Ádám: Az iskolánál a gyakorlati termek számát nem érti. Javasolja, hogy részesüljön kedvezményben az a vállalkozó is, aki oktatási célokra bérel az önkormányzattól helyiséget.

Hegedűs György: Összegzi az elhangzottakat. A rendelet 6.§-ában a b.) pont szerepeljen, és a 6.§.(5) bek. kiegészül:

Kedvezmény illeti meg – egyedi elbírálás alapján – azt a vállalkozót is, aki oktatási célra bérel az önkormányzattól helyiséget. 

A hiányzó vagy nem megfelelő helyen szereplő (mellékletben) önkormányzati ingatlanokat  javítani, kiegészíteni szükséges.

További kérdés, hozzászólás nem hangzott el, a képviselő-testület 10 szavazattal 0 ellenében az alábbi rendeletet alkotta:

7/1996.(V.23.) számú  

önkormányzati rendelet

az önkormányzat vagyonáról és a 

vagyongazdálkodás szabályairól

(Az elfogadott rendelet a jegyzőkönyv melléklete.)

4. napirendi pont: Hegedűs György polgármester elmondja, hogy a mai napig úgy gondolta, hogy egyszerű lesz dönteni. Írásban kiadta a DDGÁZ vagyonrészre kapott ajánlatokat. A New York bróker cég ajánlatában a hátrány, hogy év végéig nekik vagyunk kötelesek eladni, de ő nem köteles megvenni. Az OTP 3 megyében a részvények 75%-ára aspirál. A névérték 81,2%-át azonnal kifizetik, a fennmaradóval a tőzsdén vesznek részt, és fele-fele arányban osztozik a „nyereségen”. A Térségi Tanács mai ülésén erről tárgyaltak a polgármesterek. Ott hangzott el, hogy az egész elképzelésről az OTP senkivel nem tárgyalt, sem a DDGÁZ-zal, sem az energia hivatallal. A többségi tulajdonos engedélye nélkül pedig nem is mehet tőzsdére. Úgy foglaltak állást a polgármesterek, hogy nem vetik el az OTP ajánlatát, ha névértéken és azonnal megvásárolja a részvényeket. Ennek intézésére megbízzák a 4 legnagyobb települést. A 36 község csak együttesen – nem külön-külön – dönt az értékesítésről, az OTP válaszára 1996. július 31-ig várnak.

Mint polgármester, részt vett a DÉDÁSZ közgyűlésén. Eddig úgy gondolta, hogy ezeket a részvényeket meg kellene tartani, de mivel elhangzott a közgyűlésen, hogy még 1999-re is veszteséget terveznek, ezt már illúziónak tartja.

A képviselő-testület tagjai a fentiekkel egyetértenek, vita nélkül 10 szavazattal 0 ellenében az alábbi határozatot hozták:

28/1996. (V.23.) Kt. számú határozat
a DDGÁZ részvényekről

A képviselő-testület az OTP által tett ajánlatot nem veti el, de a legfontosabb kérdésekben használt feltételes mód miatt egyértelműen elfogadni sem tudja.

A képviselő-testület felhatalmazza a legnagyobb részvénycsomaggal rendelkező (Pécs, Mohács, Pécsvárad, Bóly) települések polgármestereit, hogy az OTP vezetésével a kérdésekről további tárgyalásokat folytassanak, a tárgyalásokon a dunaszekcsői önkormányzatot teljes hatállyal képviseljék.

Határidő: 1996. július 31.

Felelős: Hegedűs György polgármester

5. napirendi pont: Egyebek

Pest Éva jegyző ismerteti a BZ Zoltán Kft. kérelmét. (Az írásos kérelem a jegyzőkönyv melléklete.)

Tóth András: Van palackos gáz a községben, véleménye szerint nem kell bővítés. A kérelem semmitmondó.

Dr. Schmidt József: Egy vállalkozás, ami bővülni akar, ő nem gátolná.

Faller János: Fejezze be először a megkezdettet, utána tárgyaljuk újra.
Draskovits Pál: A falu képét rombolja, nem kell oda gázcsere-telep.
A testület tagjainak az általános véleménye, hogy a jelenlegi munkálatok befejezése után újra tárgyalják a kérelmet.

Pest Éva jegyző ismerteti Juhász Árpád Mohács, Rákóczi u. 42. szám alatti lakos kérelmét. (Az írásos kérelem a jegyzőkönyv melléklete.)

Hegedűs György: Erről már tárgyaltunk egyszer, kapott is választ a kérelmező: irreális a kért összeg.

Tóth András: Javasolja, hogy a legutóbbi kárpótlási földárverés átlagárát ajánljuk a bérlőnek.

Hegedűs György: Javasolja, hogy halasszuk el a döntést, meg kell próbálni egyezséget kötni a bérlővel.
A polgármester javaslatával valamennyi képviselő egyetértett.

Hegedűs György: Tájékoztatja a testület tagjait arról, hogy Pott Tamás Dunaszekcső, Zrínyi u. 21. szám alatti lakos az általa megvásárolt 647/12 hrsz-ú építési telket – mivel nem kívánja beépíteni – visszaadja önkormányzati tulajdonba. Javasolja, hogy a visszavásárlási árát 11%-kal csökkentett összegben határozza meg a testület.

A testület vita nélkül 10 szavazattal 0 ellenében az alábbi határozatot hozta:

29/1996. (V.23.) Kt. számú határozat
építési telek visszavásárlásáról

A képviselő-testület a 647/12 hrsz-ú ingatlant visszavásárolja Pott Tamás Dunaszekcső, Zrínyi u. 21. szám alatti lakostól. Felhatalmazza a polgármestert a szükséges intézkedés megtételére.

Határidő. 1996. május 30.

Felelős: Hegedűs György polgármester

Hegedűs György: Ismerteti a Baranya Megyei Vízmű Vállalat éves beszámolóját, az átalakulási tervet, a tisztségviselőket.

A képviselő-testület tagjai vita nélkül az alábbi döntést hozták 10 szavazattal 0 ellenében: 

30/1996. (V.23.) Kt. számú határozat
a Baranya Megyei Vízmű Vállalat átalakítására

1. A Belügyminisztérium jogerős vagyonátadási határozatai alapján a Baranya Megyei Közgyűlés és Baranya Megye érintett önkormányzatai, a Baranya Megyei Vízmű Vállalat sorsáról folytatott előzetes tárgyalások alapján elhatározzák a Vízmű Vállalat korlátolt felelősségű társasággá történő átalakulását, 1996. június 30-i fordulónappal.

2. A vállalat alapítói jogát gyakorló önkormányzatok az átalakulásra vonatkozó korábbi döntésük során már megbízták a könyvvizsgálót az átalakulás előkészítésével. A könyvvizsgáló jelentését, a vagyonmérleg tervezetet és vagyonleltárt, az átalakulási tervet az előterjesztett formában a képviselő-testület elfogadja.

3. A képviselő-testület a könyvvizsgálói jelentés alapján elhatározza a Baranya Megyei Vízmű Vállalat határozatlan időre szóló többszemélyes korlátolt felelősségű társasággá alakítását 1996. június 30. napjával, 3.400.000 Ft jegyzett tőkével, melyből a Dunaszekcső Önkormányzata törzsbetétének összege 6.290.000 Ft.
A vagyonmérleg tervezet szerint a társaság törzstőkén felüli vagyona 1.663.421.000 Ft, mely az alapító önkormányzatok között törzsbetéteik arányában oszlik meg.

4. Az átalakulással létrejövő kft tisztségviselőit a képviselő-testület az alábbiak szerint választja meg:

A társaság ügyvezetői:

1. Dr. Karancsi Zoltán
Komló, Március 15. út. 6.

2. Németh László
Komló, Ifjúság út 2.

3. Csollák István
Mohács, Jókai u. 1.

4. Vágvölgyi István
Siklós, Gordisai u. 2.

5. Novák Károly
Szigetvár, Alkotmány tér 34.

A társaság felügyelő bizottságának tagjai:

1. Dr. Hargitai János
Nagynyárád, Rákóczi u. 3.

2. Szarka Elemér
Komló, Berek u. 1/A

3. Bédy István
Harkány, Petőfi u. 118.

4. Kuti István
Mohács, Virág u. 47.

5. Mozsgai Péter
Szigetvár, Radován tér 3.

6. Dr. Máté János
Siklós, Iskola u. 20.

A felügyelő bizottság további három tagját a vállalat dolgozói az alábbiak szerint választották meg:

1. Kárpáti Zoltán
Komló, Alkotmány u. 21.

2. Bede Sándor  
Komló, Fürst S. u. 8.

3. Tóth Károly
Szigetvár, Táncsics. M. u. 14.

A társaság könyvvizsgálója: 
 Zimonyi József

                 
KI-1413/94/VII.


Pécs, Nagy Jenő u. 26.

5. A képviselő-testület a társaság társasági szerződés tervezetet elfogadja, felhatalmazza a polgármestert, hogy a társasági szerződést és a cégeljárásban szükséges egyéb okiratokat az önkormányzat nevében és képviseletében aláírja.

Határidő: a cégbejegyzéshez szükséges iratok aláírására 1996. június 30.

Felelős: Hegedűs György polgármester

Hegedűs György polgármester ismerteti a képviselőkkel, hogy a csatornarendszer és szennyvíztelep kiépítésére beadott pályázatra megkapjuk az állami céltámogatást. A megvalósulás feltétele a saját erő. Érdeklődött a lakossági hitelfelvétel után is, kedvező kamatozású kölcsön csak víztársulat alakítása esetén lehetséges.
Faller János: Meg kellene találni a megoldást a megépítésre. Kommunális adó kivetése esetén kedvezményt kell adni annak, aki ráköt a csatornára. Meg kell próbálni a társulást is.

Tóth András: Kell a csatorna, a gáz is nehezen indult, mégis sikerült. El kell kezdeni az informálódást, nem szabad elveszteni a lehetőséget.

Hegedűs György: A csatornázással a szennyvízkifolyás is  megoldódna, és a felszíni víz elvezetése sem jelentene többet gondot.

A képviselők általános véleménye, hogy meg kell építeni a rendszert.

Pest Éva jegyző ismerteti Darvasi Albert és Bartók Katalin Dunaszekcső, Kinizsi u. 10. szám alatti lakosok vissza nem térítendő támogatás iránti kérelmét. (A kérelem a jegyzőkönyv melléklete.) Szóbeli kiegészítésként elmondja, hogy egyenlőre nem felelnek meg a rendeletben foglaltaknak, mert nem házaspár, de 1996. június 14-ére bejelentkeztek házasságkötésre.
A képviselők véleménye, hogy a házasságkötés után újra tárgyalják a kérelmet.

Dr. Schmidt József: Orvosi tevékenysége kibővült azzal, hogy üzemorvosi tevékenységet is ellát. Ezt a feladatot a rendelőben végzi, ezért úgy érzi, hogy bérleti díjat fizet a használatért. Ajánlata: 2.000 Ft/hó.

A képviselők vita nélkül 10 szavazattal 0 ellenében az alábbi döntést hozták:

31/1996. (V.23.) Kt. számú határozat 
Az orvosi rendelő – üzemorvosi tevékenység 

ellátására – bérleti díja

A képviselő-testület az orvosi rendelő üzemorvosi tevékenység ellátására történő használatáért 2.000 Ft/hó bérleti díjat állapít meg. 

Határidő: 1996. július 1-től

Felelős: Hegedűs György polgármester

Hegedűs György polgármester: A költségvetés tárgyalásakor vita volt a sportegyesület támogatásával kapcsolatosan. A mai ülésen Nédó Péter az egyesület elnöke tájékoztatást ad az elért eredményekről, és az utánpótlásról.

Nédó Péter: Az utánpótlás neveléssel kapcsolatosan elmondja, hogy a tanév kezdéssel együtt beindul Dunaszekcsőn az utánpótlás nevelése is, egyenlőre alsó-tagozatosokkal, majd a felsősöket is bevonják. 

A jelenlegi álláspontok szerint köszöni az önkormányzat segítségét. A csapat eredményeket ért el, szinte minden mérkőzést megnyertek. Ez nagyrészt  köszönhető annak, hogy az önkormányzat a támogatásával biztosította a működéshez szükséges anyagi eszközök egy részét.

Guzsván Lajosné: Örül a focisuli beindulásának, de ez még mindig csak foci. Ezzel valami már elindult. De vannak lányok is a községben. A cél az legyen, hogy egészséges fiatalok nőjenek fel ebben a községben.

Hetényi Ádám: Az egyesület kérte az iskola segítségét. Rendelkezésre áll a terem, a pálya, ki kell használni.

Nédó Péter: Bármilyen szakág beindítása rengeteg pénzbe kerül. Az irányításhoz szakemberekre lenne szükség. Ezt az 1 szakosztályt is nehéz fenntartani. A lányok sportágaihoz nincs olyan nevelő, aki vezetné a szakosztályt. A megszállott emberek hiányoznak. Az egyesület anyagi erősödése lehetővé tenné a szakosztályok beindítását.

Guzsván Lajosné: Vannak még megszállott emberek, akik a gyerekeknek túrákat, úszást, kirándulásokat szerveznek.

Hegedűs György: Valóban vannak megszállottak, a tömegsport szintjén. A versenysport sok pénzbe kerül.

Egyebek:

Schmidt József: Az elmúlt villanybekötés óta volt-e változás? A napközi otthon bérlője 30 fős horgász csoportot hozna Dunaszekcsőre. Lenne-e táborverésre hely? Az üdülőtelkek kialakítása után érdeklődik.

Hetényi Ádám: Leköszönne a településfejlesztési bizottság tagságáról.

Az iskolában a nyáron halaszthatatlan munkákat kell elvégezni:

· B épület tetőszerkezete

· Főépület utcai oldalán bádogozni, alatta a faanyagot kicserélni

· Tornaterem felé eső csatorna kicserélése

· Tornaterem északi oldalánál vízelvezető

· Futópályához vezető víz elvezetése

Guzsván Lajosné: Invitálja a képviselő-testület tagjait a felnőtt klubban levő kiállításra.

Galambosi László: A hídnál a bokrok szétfeszítik a téglát. Meg kell oldani, mert a híd boltozata leszakad. A Dunára lejárást is meg kellene oldani, Szekszárdiéknál, Mózeséknál javítani kell a lejárót. 

A báli füstre az egyetlen megoldás a mennyezeti füstelszívás.

A Petőfi u. 100 környékén a szennyvíz az árokba, patakba folyik.

Schmidt József: A Damjanich utca javítása megtörténik-e?

Hegedűs György: A DÉDÁSZ-szal a mai napig tartja a kapcsolatot a villanybekötések ügyében.

A német vendégek a hivatalos helyeken megszállhatnak.

Az üdülőtelkek kimérése folyamatban van, kb. 7 telek kialakítására lesz lehetőség közmű nélkül.

A bizottsági tagságról a leköszönést halasszuk el. A szükséges javításokat el kell végezni a szünet ideje alatt, a brigád fog ebben részt venni.

A Damjanich utca javítását, kátyúzását már megrendelte.

Az egyéb megoldható problémákat jelezzük a brigád vezetőjének.

Több hozzászólás és napirend nem volt, a polgármester az ülést berekesztette.

Kmf.


Hegedűs György
Pest Éva


Polgármester
jegyző 

Dunaszekcső Község Polgármestere

6/1996.

Meghívó

A Dunaszekcső Községi Önkormányzat képviselő-testülete 1996. május 23-án (csütörtök!) 17-órai kezdettel ülést tart, amelyre meghívom.

Az ülés helye: Községháza tanácsterme

Napirendi pontok:
1.) Lejárt határidejű határozatok, két ülés között történt fontosabb események

Előadó: Hegedűs György polgármester

2.) Az önkormányzat vagyonáról és a vagyongazdálkodásról szóló rendelet megalkotása

Előadó: Pest Éva jegyző 

3.) A DDGÁZ részvényvagyon értékesítésével kapcsolatos ajánlatok elbírálása

Előadó: Hegedűs György polgármester

4.) Duna-Beton Kft. ingatlanvásárlási kérelme

Előadó: Hegedűs György polgármester

5.)Egyebek

A 2. és a 3. napirendi ponthoz az előterjesztés írásban mellékelve.

Dunaszekcső, 1996. május 17.



Hegedűs György 



Polgármester

Duna Beton Kft.

7712 Dunaszekcső

Széchenyi u. 13-15.

Dunaszekcső Községi Önkormányzata

Polgármesteri Hivatal

Képviselő-testülete 

Dunaszekcső

Mint Önök előtt ismeretes a Duna Beton Kft. 1990 óta folytat termelőtevékenységet a községben.

A gazdasági nehézségek ellenére a kft. talpon maradt, sőt technikai fejlesztést, beruházást valósított meg a termelés területén (gyártógépek korszerűsítése).

A piac színvonalasabb termékek gyártását ill. az árszínvonal tartását követeli meg. Ezen elvárásoknak csak intenzív technikai fejlesztéssel, a hatékonyság növelésével tudunk megfelelni. 

A jelenleg még működő termelési mód a munkavállalók részére sem teszi vonzóvá a munkavállalást a vállalkozásban.

E kérdések csak hosszú távú stratégia végrehajtásával valósítható meg.

A Duna Beton Kft. telephelye a Dunaszekcső Községi Önkormányzat tulajdonában van, ezért bérleti díjat fizet.

A beruházások, fejlesztések megvalósítása jelentős anyagi ráfordítást igényelnek, ami bérleti jogviszony keretében nem lehet végrehajtani, ezért kérjük a Dunaszekcső Községi Önkormányzatot, hogy a nevezett ingatlant a Duna Beton Kft. részére elidegeníteni szíveskedjék.

A Duna Beton Kft. vállalja, amennyiben az ingatlan birtokába kerül, hogy nem csak a termelés hatékonyságát javító fejlesztéseket hajtja végre, hanem kulturált környezetet alakít ki a telephely külső megjelenítésében, valamint a telephely belső átrendezésével csökkenti a lakókörnyezetet érintő zajhatásokat.

A beruházás végrehajtásával szakmunkás foglalkoztatási igényünk merül fel, de a szakmával nem rendelkezők létszáma is növekedhet, mivel a megnövekedő termékmennyiség szállításra történő előkészítése kézierőt igényel. A hatékonyság fokozása a foglalkoztatottak jövedelmét is pozitívan befolyásolja, ami kihatással lehet a községben megjelenő fizetőképes keresletre, valamint a községet érintő személyi jövedelemadó bevételekre is. 

Szeretnénk presztizsünket javítani, hogy a község életét meghatározó vállalkozások soraiba kerüljünk.

Kérjük a Tisztelt Képviselő-testületet, annak tagjait, hogy kérelmünket támogatni szíveskedjenek.

Dunaszekcső, 1996. április 26.

Tisztelettel:

Steinbach József           Hergerőder János



ügyvezető                     ügyvezető

Dunaszekcső Községi Önkormányzat képviselő-testülete

7/1996.(V.23.) számú rendelete

az önkormányzat vagyonáról és a

vagyongazdálkodás szabályairól

Dunaszekcső Község Képviselő-testülete a helyi önkormányzatokról szóló 1990. évi LXV.tv.70-80.§. és a 88-90.§-ai alapján az önkormányzat vagyonáról és a vagyonhasznosításról az alábbi rendeletet alkotja:

A rendelet hatálya

1.§.

(1) Az önkormányzati rendelet hatálya Dunaszekcső Község Önkormányzatára, szerveire, intézményeire, valamint az önkormányzat tulajdonában (szervei és intézményei használatában) álló ingatlan és ingó vagyontárgyakra, vagyoni értékű jogokra, üzletrészekre, részvényekre, értékpapírokra terjed ki (továbbiakban: önkormányzat vagyona).

(2) A rendelet nem érinti az államháztartási és költségvetési törvény, illetve az önkormányzat költségvetési rendeletén alapuló költségvetési gazdálkodást.

Az önkormányzati vagyon

2.§.

(1) Az önkormányzat vagyona az 1. számú melléklet szerinti vagyontárgyakból áll (forgalomképtelen, korlátozottan forgalomképes).

(2) A korlátozottan forgalomképes vagyon a közérdekű cél további biztosítása mellett elidegeníthető, megterhelhető.

(3) Az újonnan megszerzett vagyontárgy jellegének meghatározása, a régi vagyontárgy jellegének megváltoztatása, valamint az intézmények közötti átcsoportosítása a képviselő-testület jogköre.

Tulajdonosi-, használati jogok gyakorlása

3.§.

(1) Az önkormányzat és szervei, illetve intézményei a rájuk bízott vagyont kötelesek tevékenységük ellátása érdekében, a rendes gazdálkodás szabályai szerint kezelni és gyarapítani, illetve hasznosítani, továbbá viselni a vagyontárggyal járó terheket és költségeket. A használót terhelő kötelezettségek teljesítéséért a használó szervezet, intézmény vezetője felelős.

(2) A képviselő-testület legalább évente egyszer, a zárszámadás keretében összefoglalóan tájékoztatni kell a vagyoni helyzet alakulásáról, annak változásáról.

4.§.

(1) Az önkormányzati vagyonnal való tulajdonosi rendelkezési jogosultság – a (2) bekezdésben foglaltak kivételével – a képviselő-testületet illeti meg.

Ingatlan esetében a tulajdon megszerzése, elidegenítése, megterhelése, gazdasági társaságba történő bevitele, a vagyon egyéb módon történő hasznosítása, illetve egyéb vagyoni jogok gyakorlása a képviselő-testület hatásköre.

(2) Ingatlannak nem minősülő vagyon vonatkozásában a tulajdonosi jogok a polgármestert, intézményi vagyon esetében az intézményvezetőt illetik meg az alábbi kereteken belül:
a.) a költségvetésben – illetve annak módosításában – egyedileg meghatározott ügyekben mind a polgármester, mind az érintett intézményvezető önállóan jár el

b.) az a.) pontban foglaltaktól eltérő esetben a vagyon gyarapítására (beszerzésre), illetve elidegenítésre irányuló jogügyletet

· az intézményvezető ötvenezer forint egyedi érték alatt önállóan, ezt meghaladó, de kettőszázezer forintot el nem érő egyedi értéknél a polgármester egyetértésével jogosult kötni, vita esetében a képviselő-testület dönt

5.§.

(1) Feleslegessé vált ingóságok selejtezése vagy átadása ügyében a polgármester önállóan jár el. Az intézményi vagyonnal kapcsolatban húszezer forint egyedi beszerzési, illetve ötvenezer forint összérték alatt az intézményvezetők döntenek, ezt meghaladó érték esetén a polgármester egyetértése szükséges, vita esetén a képviselő-testület dönt.

(2) Az (1) bekezdésben foglaltak alkalmazásakor elsőbbséget kell biztosítani az önkormányzat többi intézményének, illetve azokat követően az alkalmazottaknak.

Egyes  jogügyletekre vonatkozó főbb szabályok

6.§.

(1) Önkormányzati vagyon létesítése (beruházás, beszerzés), hasznosítására, üzemeltetésére pályázatot a képviselő-testület írhat ki és bírálhat el. A szerződést a polgármester írja alá és felügyeli annak teljesítését.

(2) Az önkormányzat tulajdonát képező értékpapír, üzletrész, részvény elidegenítésére (megterhelésére) vonatkozó jogi nyilatkozatot a képviselő-testület tehet.

(3) Mezőgazdasági terület haszonbérbe adása esetén a szerződést legfeljebb tíz évre lehet megkötni. Belterületi ingatlanoknál a haszonbérlet időtartama meghatározásánál a rendezési tervet is figyelembe kell venni.

(4) A vállalkozások támogatását szolgáló önkormányzati vagyontárgyak körét a képviselő-testület határozza meg.

A támogatás formái: ingatlanok kedvezményes eladása, bérbeadása, lízingelés, továbbá önkormányzati részvétel gazdasági társaságban aporttal és/vagy egyéb közreműködéssel.

(5) Azt a munkahelyteremtő vállalkozót, aki az önkormányzati vagyon felhasználásával legalább tíz, teljes munkaidőben foglalkoztatott helyi munkavállalót három éven keresztül foglalkoztat a képviselő-testület 50%-os bérleti, használati díj kedvezményben részesítheti.

Különös méltánylást érdemlő esetben a képviselő-testület térítésmentesen biztosíthat fenti célra ingatlant.

Kedvezmény illetheti meg – egyedi elbírálás alapján – azt a vállalkozót is, aki oktatási célra bérel az önkormányzattól helyiséget.

A tulajdonosi jogokkal kapcsolatos feladatok
7.§.

(1) A képviselő-testület tulajdonosi jogainak gyakorlásával kapcsolatos feladatokat az önkormányzat hivatal látja el.

Tulajdonjogi változással járó jogügyletet megelőzően az ingatlant fel kell értékeltetni szakértő természetes vagy jogi személlyel. Az értékmegállapítás ideje hat hónap.

(2) Az (1) bekezdésben meghatározott hivatali feladatok különösen:
· önkormányzati vagyon nyilvántartása és vezetése 

· éves vagyonmérleg készítése

· döntés alapjául szolgáló előterjesztések elkészítése, bizottság vagy képviselő-testület elé terjesztése

· adásvételi szerződések, egyéb megállapodások előkészítése

· szakértő bevonásával: szükséges felértékelések elvégzése, forgalmi érték megállapítása, vállalkozások előzetes pénzügyi, gazdasági elemzése, megvalósíthatósági tanulmányok készítése

Záró rendelkezések

8.§.

Ez az önkormányzati rendelet a kihirdetése napján lép hatályba.

Dunaszekcső, 1996. május 23.


Hegedűs György
Pest Éva


Polgármester
jegyző 

Ez az önkormányzati rendelet Dunaszekcső községben kihirdetésre került.

Dunaszekcső, 1996. június 7.




Pest Éva 



Jegyző 

Tisztelt Képviselő Testület!

A „BZ-ZOLTÁN” KFT. a dunaszekcsői Agip Benzinkút üzemeltetője, azzal a kéréssel fordulok Önökhöz, hogy a benzinkúttól Mohács irányában az Önkormányzat területén, 4 férőhelyes gépkocsi parkolót alakíthassunk ki, gyep-térkő térburkolat lerakásával.

Ezen parkolóhelyekre azért lenne szükségünk, hogy a benzinkúthoz érkező vendégeink és saját parkolási lehetőségeink az üzemanyagtöltő állomás zavartalan üzemeltetése mellett biztosítva legyen.

Továbbá ezen területen létre kívánunk hozni egy gázcsere telepet, ahol palackos háztartási PB gáz kiadása a benzinkút nyitva tartási ideje alatt 06-24 h-ig folyamatosan biztosítva lenne.

Ezen területet a Társaság karban tartaná, gondozná és esztétikus megjelenésével a község külső arculatát javítaná. Az itt elhelyezkedő területre a „BZ-ZOLTÁN” Kft. 250-300 ezer forintot kíván beruházni. 

Reméljük, hogy a fent említett szolgáltatásunk Dunaszekcső lakosságának további megelégedésére szolgál.

Tisztelettel kérjük a Képviselő Testületet, járuljon hozzá a kérdéses terület ilyen irányú használatba vételéhez!

Tisztelettel: 

Brutyó István, a „BZ-ZOLTÁN” Kft. ügyvezetője

Dunaszekcső, 1996. május 23.

Dunaszekcső Községi Önkormányzat képviselő-testületének

KÉRELEM

Alulírott Juhász Árpád Mohács, Rákóczi u. 42. szám alatti lakos azzal a kéréssel fordulok a képviselő-testülethez, hogy az általam bérelt dunaszekcsői 3001. hrsz-ú 1037 m2 (1,62 Ak) kert művelési ágú területet visszavenni szíveskedjenek.

Előzményként elmondanám, hogy kb. 5 évvel ezelőtt már kezdeményeztem ugyanezt, levélben. Választ akkor nem kaptam. Mivel a területet művelni nem tudom, szeretném ha visszavennék tőlem. A területet bekerítettem, rendszeresen karbantartottam, kb. 150.000 Ft értéket fordítottam rá. Ezt az összeget szeretném megkapni a visszaadás fejében.

Mohács, 1996. május 22.



Juhász Árpád



7700 Mohács



Rákóczi u. 22.

Dunaszekcső község Önkormányzata

képviselő-testülete részére

7712 Dunaszekcső, Kossuth L. u. 13.

Tisztelt Képviselő-testület!

Alulírott Darvasi Albert és élettársa Bartók Katalin 7712 Dunaszekcső, Kinizsi u. 10. sz. alatti lakosok a közeljövőben összeházasodunk, s szeretnénk önálló otthont teremteni, melynek biztosítására 400.000 Ft azaz négyszázezer forint vételáron megvásárolnánk a Dunaszekcső, Bem u. 9. sz. alatti házasingatlant.

A vásárláshoz, mint első lakáshoz jutó fiatal házasok kérjük a t. képviselő-testületet biztosítson ill. adja meg a 130.000 Ft azaz egyszázharmincezer forint mértékű vissza nem térítendő támogatást.

Az ingatlan adatai: 

· dunaszekcsői 1436 sz. tul. lapon felvett 1433/4. hrsz-ú „lakóház, udvar, g.ép” megjelölésű 2150 m2 nagyságú ingatlan.

Tulajdonosai:

· Varga Józsefné Balogh Erzsébet Dunaszekcső, Újvárosi u. 20. sz. lakos 2/3-ad

· Garamszegi Istvánné Balogh Teréz Dunaszekcső, Kinizsi u. 11. sz. lakos 2/3-ad

· Darvasi Ivánné Balogh Ilona Dunaszekcső, Kinizsi u. 10 sz. alatti lakosok.

Tisztelt képviselő-testület! Kérjük a kérelmünk kedvező elbírálását, melyhez az adásvételi szerződés egy eredeti példányát becsatoljuk.

Dunaszekcső, 1996. május 20 napján.



Tisztelettel:



Darvasi Albert



Bartók Katalin

Házasságkötés ideje: 1996. júni 14.
